凌敲臺呈同游李察推
作者：郭祥正
朝代：宋

paragraphs: 臘月欲盡春風來，壯士尋春上高臺。
金烏慢飛光徘徊，照散冰霜天地開。
梅花披香柳烟裊，狂殺錢塘蘇小小。
玉簫金笛鳴高樓，悵望傳書落青鳥。
吾曹强飲三百杯，老去功名安在哉。
欲駕飛魚入東海，王母爲我傾金罍。
蓮華變碧蟠桃熟，仙家四時應不速。
醉來拍手乘紫烟，游徧洞天三十六。
高歌杳渺春風裏，我懷清澈西江水。
腐儒往往咍吾狂，猶幸揚雄作知已。
脱君身上蜀錦袍，解我腰下并州刀。
更沽美酒共君飲，不負今朝春思豪。